SKRIFTLIG FORESPØRGSEL E-2759/99

af Concepció Ferrer (PPE-DE) til Kommissionen

(18. januar 2000)

Om: Oprindelsesregler i frihandelsaftaler

Den 25. november 1999 afsluttedes forhandlingerne om den bilaterale aftale mellem EU og Mexico, der vil medføre en fuldstændig liberalisering af samhandelen med industrivarer i 2007 og med landbrugsvarer i 2010. Der blev imidlertid i forbindelse med aftalens indgåelse indrømmet en række undtagelser fra Fællesskabets oprindelsesregler. Den europæiske tekstil-, beklædnings- og fodtøjsindustri har protesteret skarpt mod disse undtagelser, eftersom eksporten til Mexico af varer, som ifølge EF-reglerne har oprindelse i Fællesskabet, fortsat vil være underlagt restriktioner, medens det modsatte vil være tilfældet for mexicanske varer.

Den samme dag indledte ministerrådene EU/Mercosur og EU/Chile officielt deres forhandlinger om indgåelse af nye aftaler om associering og liberalisering af samhandelen, og der blev i den forbindelse fastlagt en tidsplan for forhandlingerne samt regler for den struktur og de metoder, som skulle anvendes.

Kan Kommissionen bekræfte, at den under forhandlingerne med Mercosur som er af større betydning end forhandlingerne med Mexico vil optræde på en anden måde, end den gjorde over for Mexico, og nægte at gå med til andre oprindelsesregler end dem, Fællesskabet anvender?

Kan den endvidere bekræfte, at der i forbindelse med Mercosur-aftalen og eventuelle andre fremtidige frihandelsaftaler ikke vil blive indrømmet nye undtagelser, som ville indebære skabelse af et stort antal forskellige oprindelsesregler, der var skræddersyet til hvert enkelt associeret land, og som derved ville skabe forvirring i industrien og sabotere Fællesskabets indsats for forenkling af lovgivningen?

Svar afgivet på Kommissionens vegne af Pascal Lamy

(21. februar 2000)

I november 1999 mundede forhandlingerne med Mexico om en frihandelsaftale ud i en endelig afgørelse, som ifølge Kommissionen er velafbalanceret, alsidig og positiv med sine resultater som helhed for Fællesskabets interesser. Den i sidste ende valgte tilgang til visse anliggender under forhandlingerne med Mexico skaber ikke automatisk præcedens for andre forhandlinger. Hvert forhandlingsforløb har sin egen dynamik og skal vurderes efter egen fortjeneste. Hvad angår henvisningen til præferenceoprindelsesreglerne skal Kommissionen påpege, at Mexico i det store hele har accepteret Fællesskabet harmoniserede oprindelsesregler. I Mexicos tilfælde, hvor det var nødvendigt at finde kompromiser, har man altid bestræbt sig på samtidig at finde ordninger til at sikre markedsadgang for vore økonomiske operatører.

Med hensyn til associeringsforhandlingerne med Mercosur sigter Kommissionen på at nå til en endelig aftale, de er afbalanceret, alsidig og udgør en enkelt helhed. Kommissionen har i forhandingsdirektiverne til disse forhandlinger fået instruks om at forhandle om oprindelsesregler, der tager deres udspring i den model, som Fællesskabet foreslår for processen for harmonisering af de gældende præferenceoprindelsesregler for tredjelande. Fællesskabets økonomiske interesser i handelsforbindelserne med Mercosur vil til fulde blive tilgodeset under forhandlingerne med denne region om en protokol om oprindelsesreglerne. Det er på nuværende tidspunkt for tidligt at kunne forestille sig, hvordan forhandlingerne med Mercosur om oprindelsesreglerne vil komme til at forløbe.

Det første møde i det bilregionale forhandlingsudvalg Fællesskabet-Mercosur finder sted i marts eller april 2000 i Buenos Aires, hvor man kun vil beskæftige sig med generelle anliggender. I princippet skal det biregionale forhandlingsudvalg og dertil hørende tekniske grupper og undergrupper mødes

tre gange om året efter en tidsplan, der er forbundet med udviklingen i forhandlingerne inden for Verdenshandelsorganisationen (WTO) og forhandlingerne om det amerikanske frihandelsområde (FTAA). Det er ikke muligt at forudse, hvor længe forhandlingerne med Mercosur vil tage.